贈江西周大夫
作者：陳陶
朝代：唐

paragraphs: 否極生大賢，九元降靈氣。
獨立正始風，蔚然中興瑞。
淵倫照三古，磊落涵涇渭。
真貌月懸秋，雄詞雷出地。
具瞻先皇寵，欲踐東華貴。
咫尺時不來，千秋鼎湖淚。
因分三輔職，進領南平位。
報政黃霸慙，提兵呂蒙醉。
歲星臨斗牛，水國嘉祥至。
不獨蒼生蘇，仍兼六騶喜。
恭聞廟堂畧，欲斷匈奴臂。
剗釋自宸衷，平戍在連帥。
時康簪笏宂，世梗忠良議。
丘壑非無人，松香有私志。
三朝倚天劍，十萬浮雲騎。
可使河曲清，羣公信兒戲。
滄溟用謙德，百谷走童稚。
禦衆付深人，參籌須偉器。
他年蓬蓽賤，願附鵷鸞翅。